< Sárkány

Kezdés

Szerző: Sallai András

Copyright © 2024, Sallai András

Szerkesztve: 2024

Licenc: CC BY-SA 4.0

Web: https://szit.hu

Bevezetés

A sárkányozást kezdjük egyszerű anyagokkal. Szemeteszsák, fapálca (barkácsboltokban beszerezhető) vagy valamilyen nád felhasználásával. A rögzítésekhez használjunk erős szalagos ragasztót, például „Power Tape”.

Kezdetnek legyen egy Sled típusú sárkány. Az elkészítése viszonylag egyszerű szemeteszsákból, fapálcákkal.

Dowel Sled

A Dowel Sled-ről

A Dowel Sled egy kétpálcás sárkány, ahol a vitorla alsó részén két ék alakú rés található. A sárkánynak van két függőleges merevítő pálcája, de vízszintesen, egymáshoz képest, nincs benne feszítés. A feszítés reptetés közben a szél fogja megtenni.

A képen láthatók a ragasztás helyei.

Megjegyzés: A vontatási pontnál a képen kicsit nagyobbak a lyuk méretek az arányokat tekintve. Az ábrán látható vitorla kétszínű anyagból készült, ami nem követelmény. Szemetes zsákból nem lehet ilyet kapni, de egy forrasztópákával készíthetünk ilyet.

Beszerzés

Anyag

szemeteszsák - vitorla

fapálca (6 átmérő) - feszítés

PowerTape ragasztó

kantárzsinór

eresztőzsinór

zsinórtartó

Szerszámok

olló

bőrlyukasztó

mérőszalag

Méretek

A Sled méreteit a pálcája alapján adjuk meg. Legyen 1 pálca hossza, azaz 1 Skewer Length, vagy röviden 1 SL. A Sled többi méretét ehhez képest adjuk meg.

Lásd még:

https://www1.grc.nasa.gov/beginners-guide-to-aeronautics/kitemodeler/ (2024)

https://www.my-best-kite.com/make-a-sled-kite.html (2024)

Elkészítés

Vágjuk ki a vitorlát szemeteszsákból vagy amit erre a célra szántunk. Vágjuk ki az ék alakú réseket az ábrán látható méretekre.

Ragasszuk a pálcákat sárkányra a megadott helyeken.

A vontatási fülhöz vágjunk egy kb. 2 cm-s rövid pálcikát. Power Tape ragasztószalaggal ragasszuk a vontatási fülre.

Bőrlyukasztóval készítsünk a vontatási fülre kis lyukat. Ha nincs bőrlyukasztó, forrósítsunk fel egy szöget, majd olvasszuk át ott ahova a lyukat szántunk. Éppen csak akkora lyuk szükséges, hogy a kantárzsinór átférjen.

Kantározzuk fel a sárkányt.

Kantár

A kantárt rögzítjük a sárkány vontatási füleihez.

A kantárt készítsük például 1 mm átmérőjű fonatolt kötélből.

A hossza lehet körülbelül 6 méter, egy olyan sárkány esetén, aminek a magassága 1 méter.

A kantárt rögzítsük a két vontatófülön. A kantárra középen kössünk egy nagyobb csomót.

Eresztőzsinór

Az eresztőzsinór lehet például:

0,6 mm átmérőjű cipővarrócérna - gyengébb szélhez

fonott harcsázózsinór

1 mm átmérőjű viaszolt bőrvarrócérna - erős szélhez

Az ideális hossz 500 méter, de legyen legalább 100 méter.

Az eresztőzsinór számára érdemes beszerezni valami orsót. Legalkalmasabb a 3D nyomtatókhoz adott anyag orsója. Vagy készíthetünk magunk is orsót fából. Lehet például 16 mm vastag rétegelt lemezből. Ennél vékonyabb rétegelt lemez általában összeroppan.

Az eresztőzsinór végére kössünk egy egyszerű hurkot. A hurkot a képen látható módon hurkoljuk a kantárra.

Reptetés

Szükségünk van szélre. Nézzük meg a fák ágait. Ha mozognak, akkor van esélye, hogy a sárkány repülni fog.

Minél könnyebb anyagból készítettük a sárkányt, annál kisebb szél elég a reptetéshez.

Álljunk a szélnek háttal. Hátunk mögött ne legyen fa, épület vagy egyéb tárgy, mert megfogják vagy megkavarják a szelet. A zsinórt folyamatosan engedjük le, ha belekapott a sárkányba a szél.

A Sled típusú sárkány alacsony magasságban általában mozgékony, jobbra-balra fickándozik. Ha magasabbra engedjük megnyugszik.

Gyengébb szélben két ember könnyebben emelheti a magasba a sárkányt. Engedjünk például 30-40 méter zsinórt le. Az egyik ember közben távolodjon el a sárkánnyal. Ha feszes a kötél és érezhetően van szél, a sárkány tartó ember dobja fel a sárkányt, miközben a kötelet tartó ember lépjen hátra 8-10 lépést, minél gyorsabban.

Lásd még:

https://www.grc.nasa.gov/WWW/K-12/airplane/kitefly.html (2024)

Biztonság

Villámlás esetén ne reptessünk!

Villamosvezeték közelébe ne reptessünk!

Útest, vasút felett ne reptessünk!

A gyalogos, kerékpáros emberek nem látják a zsinórokat, de ha látják sem értik milyen veszélyben vannak.

A kerékpár, a motorkerékpár kereke felkaphatja a kötelet, amit a kerék magára tekerhet.

Erős szélben tilos kesztyű nélkül reptetni.

Nagyobb sárkányok reptetését felnőttek végezzék.

Ha leeresztesz 500 méter zsinórt azt vissza fel kell szedni. Az nem kis munka.

Repülőtér közelében nem díjazzák a sárkányreptetést.

A sárkányrepülős, vitorlázós, kis repülőgép, helikopter nem látja a zsinórt. Pedig néha alacsonyan repülnek.

A fákra menthetetlenül felcsavarodhatnak a sárkányok.

A nagyobb sárkányok kárt tehetnek az emberben. A zsinór ha megcsúszik megégeti a bőrünk. Rosszabb esetben a csontig bevág.

Lásd még:

https://www.grc.nasa.gov/WWW/K-12/airplane/kitesafe.html (2024)